b'\n_START_ARTICLE_\nKaimaklio vienuolynas\n_START_PARAGRAPH_\nKaimaklio vienuolynas (aram. \xd4\xb1\xd5\xb4\xd5\xa5\xd5\xb6\xd5\xa1\xd6\x83\xd6\x80\xd5\xaf\xd5\xab\xd5\xb9 \xd5\x8e\xd5\xa1\xd5\xb6\xd6\x84, Amenaprgi\xc4\x8d Vank, i\xc5\xa1vertus Vis\xc5\xb3 I\xc5\xa1ganyt\xc5\xb3j\xc5\xb3 vienuolynas; turk. Kaymakl\xc4\xb1 Manast\xc4\xb1r\xc4\xb1, Amenap\xc4\xb1rgi\xc3\xa7 Manast\xc4\xb1r\xc4\xb1) \xe2\x80\x93 Arm\xc4\x97n\xc5\xb3 apa\xc5\xa1tali\xc5\xa1kosios ba\xc5\xbeny\xc4\x8dios vienuolynas Trabzone, Turkijoje. Prad\xc5\xbeioje vienuolynas buvo arm\xc4\x97n\xc5\xb3 ba\xc5\xbeny\xc4\x8dia su varpine ir koply\xc4\x8dia.\n_START_SECTION_\nVienuolyno vieta, pastatas ir pavadinimas\n_START_PARAGRAPH_\nVienuolynas yra 2 km nuo Juodosios j\xc5\xabros kranto, 3,5 km \xc4\xaf pietry\xc4\x8dius nuo Trabzono miesto centro, ant Boztepe kalvos, kairiojo Deirmendere (turk. De\xc4\x9firmendere) up\xc4\x97s sl\xc4\x97nio pus\xc4\x97je._NEWLINE_Trabzone arm\xc4\x97n\xc5\xb3 bendruomen\xc4\x97 gyveno nuo VII a. XII-XIII a. mongol\xc5\xb3 antpuoli\xc5\xb3 metu \xc4\x8dia apsigyveno daug arm\xc4\x97n\xc5\xb3 pab\xc4\x97g\xc4\x97li\xc5\xb3 i\xc5\xa1 Ani. Tiksli vienuolyno statybos data ne\xc5\xbeinoma. Seniausia komplekso dalis datuojama 1424 m. 1461 m. vienuolyn\xc4\x85 i\xc5\xa1pl\xc4\x97\xc5\xa1\xc4\x97 ir sugriov\xc4\x97 turkai. XVI a. atstatytas vienuolynas tapo arm\xc4\x97n\xc5\xb3 rankra\xc5\xa1\xc4\x8di\xc5\xb3 k\xc5\xabrimo vieta._NEWLINE_Arm\xc4\x97n\xc5\xb3 kalba \xe2\x80\x9eAmenaprgi\xc4\x8d Vank\xe2\x80\x9c rei\xc5\xa1kia \xe2\x80\x9eViso I\xc5\xa1ganytojo vienuolynas\xe2\x80\x9c. Osman\xc5\xb3 sultonas Muradas III vienuolynui patvirtino valdas ir \xc5\xbeem\xc4\x99. Pietaudamas vienuolyne sultonas buvo vai\xc5\xa1inamas pieno patiekalais, tod\xc4\x97l vienuolyn\xc4\x85 jis pavadino \xe2\x80\x9eKaimakli\xe2\x80\x9c (turk. Kaymak \xe2\x80\x93 tir\xc5\xa1tos grietin\xc4\x97s desertas).\n_START_SECTION_\nPastatai\n_START_PARAGRAPH_\nVienuolyno pastatas buvo 30x40 m dyd\xc5\xbeio, pastatytas ant kalvos terasos, jo sienos dabar yra apgriautos. Seniausia i\xc5\xa1likusi pastato dalis yra koply\xc4\x8dia, pastatyta pastato rytiniame gale. Vir\xc5\xa1 dur\xc5\xb3 yra i\xc5\xa1lik\xc4\x99s u\xc5\xbera\xc5\xa1as, kad koply\xc4\x8di\xc4\x85 1424 m. pastat\xc4\x97 princas Hodja Stephanos Shemsedli (Khoja Stepanos Shemsedin). Koply\xc4\x8dios sienoje yra i\xc5\xa1lik\xc4\x99 cha\xc4\x8dkarai._NEWLINE_Vienuolyno pastato kompleks\xc4\x85 sudar\xc4\x97: gavitas (arba \xc5\xbeamatunas \xe2\x80\x93 arm\xc4\x97n\xc5\xb3 viduram\xc5\xbei\xc5\xb3 architekt\xc5\xabroje ba\xc5\xbeny\xc4\x8dios priestatas), fontanas (vadintas pieno fontanu), varpin\xc4\x97, koply\xc4\x8dia ir vienuolyno pastatas su arkada._NEWLINE_Pagrindinis vienuolyno koply\xc4\x8dios pastatas yra sta\xc4\x8diakampio formos su trim navomis ir apsid\xc4\x97mis. Pagrindin\xc4\x97 apsid\xc4\x97 buvo penkiakamp\xc4\x97. Pastato stogas buvo medinis ir sugriuvo 1929 m. 1961 m. medinis stogas buvo atstatytas, o pastatas naudotas kaip sand\xc4\x97lis._NEWLINE_\xc5\xa0iuo metu pagrindinio vienuolyno koply\xc4\x8dios pastato stogas u\xc5\xbedengtas metaline stogo danga, bet nevyksta jokie restauracijos darbai._NEWLINE_Vidin\xc4\x97s koply\xc4\x8dios pastato sienos buvo papuo\xc5\xa1tos sud\xc4\x97tingomis freskomis, vaizduojan\xc4\x8diomis biblines scenas. Manoma, kad jos buvo nupie\xc5\xa1tos XVII\xe2\x80\x93XVIII a. Ant vakarin\xc4\x97s sienos esanti trij\xc5\xb3 pakop\xc5\xb3 freska vaizduoja Paskutinio teismo scen\xc4\x85._NEWLINE_\xc4\xae \xc5\xa1iaur\xc4\x97s vakarus nuo vienuolyno pastato yra i\xc5\xa1likusios varpin\xc4\x97s liekanos.\n_START_SECTION_\nNaujausieji laikai\n_START_PARAGRAPH_\nIki 1915 m. vienuolynas tarnavo Trabzono vyskupijai ir priklaus\xc4\x97 Konstantinopolio arm\xc4\x97n\xc5\xb3 patriarchui. 1915 m., prasid\xc4\x97jus arm\xc4\x97n\xc5\xb3 genocidui, vienuolynas buvo naudojamas kaip arm\xc4\x97n\xc5\xb3 paskirstymo stovykla, tremiant juos \xc4\xaf Sirij\xc4\x85. 1916 m. baland\xc4\xaf Rusijos armijai u\xc5\xbe\xc4\x97mus Trabzon\xc4\x85, vienuoliai laikinai sugr\xc4\xaf\xc5\xbeo ir \xc4\x8dia buvo iki 1923 m.'